**Гістарычны факультэт** (гістфак) Брэсцкага дзяржаўнага ўніверсітэта імя А. С. Пушкіна быў створаны ў 1991 годзе. Прафесарска-выкладчыцкі склад уключае: дактароў — 3 (гістарычных навук), 1 (палітычных навук, Украіна), кандыдатаў — 14 (гістарычных навук), 6 (філасофскіх навук), 2 (палітычных навук), 1 (культуралогіі).

Гісторыя факультэта
-------------------

Рашэнне аб адкрыцці з 1 верасня 1991 г. гістарычнага факультэта ў Брэсцкім дзяржаўным педагагічным інстытуце імя А. С. Пушкіна было прынята Саветам інстытута 10 ліпеня 1991 г.

За гады свайго існавання гістфак пераўтварыўся ў рэгіянальны цэнтр падрыхтоўкі кфаліфікаваных кадраў па спецыяльнасцях «Гісторыя», «Гісторыя. Сацыяльна-палітычныя дысцыпліны», «Гісторыя. Сусветная і айчынная культура», «Гісторыя. Рэлігіязнаўства», «Гісторыя. Замежная мова (англійская)», «Гісторыя (рэлігій)», якія працуюць ва ўстановах адукацыі, культуры, архівах і іншых установах, органах дзяржаўнага кіравання пераважна Брэсцкай вобласці. Усяго за 1993—2015 гг. дыплом аб вышэйшай адукацыі атрымалі 3155 выпускнікоў гістарычнага факультэта, з іх дзённага навучання — 1564, завочнага навучання — 1060. Найбольшая колькасць выпускнікоў была ў 2010 г. — 178 чалавек.

На факутэце праводзяцца Дні беларускай культуры, культуры замежжа (Венесуэлы, Вялікабрытаніі, Чэхіі і інш.). Таксама на факультэце праводзяцца прэзентацыі твораў беларускіх і замежных вучоных (Мікола Нікалаеў (г. Сант — Пецярбург), Антоній Мірановіч (г. Беласток)), адбываюцца творчыя сустрэчы (напрыклад, з даследчыкам жыцця і творчасці акадэміка Яўхіма Карскага, яго праўнукам Аляксандрам Карскім (г. Санкт-Пецярбург) і інш.).

Значны ўклад у развіццё гістарычнага факультэта, яго навукова-даследчыцкую працу ўносіў Часноўскі Мечыслаў Эдвардавіч, доктар гістарычных навук, прафесар, рэктар Брэсцкага дзяржаўнага ўніверсітэта імя А. С. Пушкіна (2002—2014 гг.).

Выкладчыкі і студэнты гістфака БрДУ
Дацэнт гістфака БрДУ Башкоў А. А. са студэнтамі на археалагічным даследаванні каля палаца Сапегаў

Навучанне на факультэце
-----------------------

На першай ступені вышэйшай адукацыі маецца тры спецыяльнасці:

* «Гісторыя і грамадазнаўчыя дысцыпліны» (4 гады);
* «Гісторыя (паліталогія)» (4 гады);
* «Гісторыя (археалогія)» (4 гады).

Другая ступень вышэйшай адукацыі (магістратура) мае спецыяльнасць:

* «Айчынная гісторыя» (2 гады).

Аспірантура:

* «Айчынная гісторыя» (3 гады).

Кафедры
-------

* кафедра гісторыі славянскіх народаў (загадчык — Вабішчэвіч Аляксандр Мікалаевіч, доктар гістарычных навук, прафесар);
* кафедра ўсеагульнай гісторыі (загадчык — Пашковіч Алена Іосіфаўна, кандыдат гістарычных навук, дацэнт);
* кафедра гісторыі Беларусі (загадчык — Здановіч Уладзімір Васільевіч, доктар гістарычных навук, прафесар);
* кафедра паліталогіі і сацыялогіі (загадчык — Скакун Яўген Усеваладавіч, кандыдат палітычных навук, дацэнт).

Дэканы
------

Кіраўніцтва гістарычнага факультэта было наступным: у 1991—1994 гг. — кандыдат гістарычных навук, дацэнт Тамара Фёдараўна Кабат і кандыдат гістарычных навук, прафесар Уладзімір Ульянавіч Мелішкевіч, у 1994—2003 гг. — доктар філасофскіх навук, прафесар Іван Іванавіч Акінчыц. У 2003—2004 гг. абавязкі дэкана гістарычнага факультэта выконваў кандыдат гістарычных навук, дацэнт Аляксандр Мікалаевіч Вабішчэвіч, 2004—2016 гг. дэканам гістарычнага факультэта з’яўлялася кандыдат філасофскіх навук, дацэнт Наталля Пятроўна Галімава. У 2016-2022 гг. дэканам гістарычнага факультэта з'яўлялася кандыдат гістарычных навук, дацэнт Алена Аляксееўна Бурык. У цяперашні час факультэтам кіруе кандыдат гістарычных навук, дацэнт Аляксандр Аляксандравіч Савіч.

Гл. таксама
-----------

* Аляксандр Мікалаевіч Вабішчэвіч
* Уладзімір Васільевіч Здановіч
* Яўген Сямёнавіч Разенблат
* Ігар Іванавіч Шаўчук
* Мечыслаў Эдвардавіч Часноўскі

Спасылкі
--------

* Гістарычны факультэт БрДУ імя А. С. Пушкіна.
* Гісторыя гістарычнага факультэта.

| ⛭Брэсцкі дзяржаўны ўніверсітэт імя А. С. Пушкіна |
| --- |
| Факультэты | 
* Факультэт прыродазнаўства
* Гістарычны факультэт
* Псіхолага-педагагічны факультэт
* Сацыяльна-педагагічны факультэт
* Факультэт замежных моў
* Факультэт фізічнага выхавання і турызму
* Фізіка-матэматычны факультэт
* Філалагічны факультэт
* Юрыдычны факультэт

 |
| Інстытуты | 
* Інстытут падвышэння кваліфікацыі і перападрыхтоўкі
* Інстытут Канфуцыя

 |
| Сярэднія навучальныя ўстановы | Пінскі каледж |
| Іншае | 
* Газета «Брэсцкі ўніверсітэт»
* Часопіс «Веснік Брэсцкага ўніверсітэта»

 |